CELEX: 62020CN0337
Language: sk
Date: 2020-07-23 00:00:00
Title: Vec C-337/20: Návrh na začatie prejudiciálneho konania, ktorý podal Cour de cassation (Francúzsko) 23. júla 2020 – DM, LR/Caisse régionale de Crédit agricole mutuel (CRCAM) Alpes-Provence

12.10.2020   
            
            
               SK
            
            
               Úradný vestník Európskej únie
            
            
               C 339/3
            
         
      Návrh na začatie prejudiciálneho konania, ktorý podal Cour de cassation (Francúzsko) 23. júla 2020 – DM, LR/Caisse régionale de Crédit agricole mutuel (CRCAM) Alpes-Provence
      (Vec C-337/20)
      (2020/C 339/04)
      Jazyk konania: francúzština
      
         Vnútroštátny súd, ktorý podal návrh na začatie prejudiciálneho konania
      
      Cour de cassation
      
         Účastníci konania pred vnútroštátnym súdom
      
      
         Navrhovatelia: DM, LR
      
         Odporkyňa: Caisse régionale de Crédit agricole mutuel (CRCAM) Alpes-Provence
      
         Prejudiciálne otázky
      
      
                  1.
               
               
                  Má sa článok 58 smernice Európskeho parlamentu a Rady 2007/64/ES z 13. novembra 2007 o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES (1) vykladať v tom zmysle, že pre neautorizované alebo nesprávne vykonané platobné transakcie zavádza úpravu zodpovednosti poskytovateľa platobných služieb, ktorá vylučuje podanie akejkoľvek žaloby na určenie občianskoprávnej zodpovednosti podľa všeobecných právnych predpisov, ktorá je z dôvodu rovnakých skutkových okolností založená na tom, že tento poskytovateľ nesplnil povinnosti, ktoré mu ukladá vnútroštátne právo, osobitne v prípade, keď užívateľ platobných služieb neinformoval poskytovateľa platobných služieb v lehote 13 mesiacov od vzniku dlhu, že platobná transakcia bola neautorizovaná alebo nesprávne vykonaná?
               
            
                  2.
               
               
                  V prípade kladnej odpovede na prvú prejudiciálnu otázku, bráni ten istý článok tomu, aby sa na účely spochybnenia zaručeného dlhu ručiteľ užívateľa platobných služieb dovolával – z dôvodu tých istých skutkových okolností –občianskoprávnej zodpovednosti podľa všeobecných právnych predpisov, ktorú má poskytovateľ platobných služieb, ktorý je oprávneným z ručenia?
               
            
         (1)  Ú. v. EÚ L 319, 2007, s. 1.